CELEX: 32019D1949
Language: hu
Date: 2019-11-25 00:00:00
Title: A Bizottság Megválasztott Elnökével Közös Megegyezésben Hozott (EU) 2019/1949 HATÁROZATA (2019. november 25.) a Tanács által a Bizottság tagjaivá való kinevezésre javasolt további személyek listájának elfogadásáról, valamint az (EU) 2019/1393 határozat hatályon kívül helyezéséről és felváltásáról

26.11.2019   
               
               
                  HU
               
               
                  Az Európai Unió Hivatalos Lapja
               
               
                  L 304/16
               
            
         A BIZOTTSÁG MEGVÁLASZTOTT ELNÖKÉVEL KÖZÖS MEGEGYEZÉSBEN HOZOTT (EU) 2019/1949 HATÁROZATA
         (2019. november 25.)
         a Tanács által a Bizottság tagjaivá való kinevezésre javasolt további személyek listájának elfogadásáról, valamint az (EU) 2019/1393 határozat hatályon kívül helyezéséről és felváltásáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen a 17. cikkének (3) és (5) bekezdésére, valamint a 17. cikke (7) bekezdésének második albekezdésére,
         tekintettel az Európai Bizottság tagjainak számáról szóló, 2013. május 22-i 2013/272/EU európai tanácsi határozatra (1),
         mivel:
         
                     (1)
                  
                  
                     Az Európai Tanács 2014/749/EU határozatával (2) kinevezett Bizottság megbízatása 2019. október 31-én lejárt.
                  
               
                     (2)
                  
                  
                     A 2024. október 31-ig terjedő időszakra új Bizottságot kell kinevezni, amely az elnökét, valamint az Unió külügyi és biztonságpolitikai főképviselőjét is beleértve a tagállamok egy-egy állampolgárából áll.
                  
               
                     (3)
                  
                  
                     Az Európai Tanács az Európai Parlamentnek Ursula VON DER LEYEN-t javasolta a Bizottság elnöki tisztére, akit az Európai Parlament a 2019. július 16-i plenáris ülésén megválasztott a Bizottság elnökévé.
                  
               
                     (4)
                  
                  
                     2019. augusztus 5-én az Európai Tanács – az Európai Unióról szóló szerződés (EUSZ) 18. cikkének (1) bekezdésével összhangban – a Bizottság megválasztott elnökének egyetértésével Josep BORRELL FONTELLES-t nevezte ki az Unió külügyi és biztonságpolitikai főképviselőjévé.
                  
               
                     (5)
                  
                  
                     A Tanács az (EU) 2019/1393 határozattal (3) – a Bizottság megválasztott elnökével közös megegyezésben – elfogadta az azon további személyeket tartalmazó listát, akiket a 2024. október 31-ig terjedő időszakra a Bizottság tagjaivá kinevezni javasol.
                  
               
                     (6)
                  
                  
                     Az Egyesült Királyság 2019. október 19-én az EUSZ 50. cikkének (3) bekezdésében meghatározott határidő 2020. január 31-ig történő meghosszabbítását kérte. A határidőnek a kért időpontig való meghosszabbításáról szóló európai tanácsi határozat szövegének tervezetét 2019. október 28-án levélben megküldték az Egyesült Királyságnak, annak egyetértését kérve. Az Egyesült Királyság 2019. október 28-i levelében az EUSZ 50. cikkének (3) bekezdésével összhangban egyetértését adta a határidő meghosszabbításához és az európai tanácsi határozat szövegének tervezetéhez is. Az Európai Tanács 2019. október 29-én elfogadta az említett határozatot (4).
                  
               
                     (7)
                  
                  
                     Az (EU) 2019/1810 határozathoz adott egyetértésével az Egyesült Királyság vállalta, hogy a lojális együttműködésre vonatkozó kötelezettségnek megfelelően konstruktívan és felelős módon jár el a hosszabbítás ideje alatt. Emellett azzal is egyetértett, hogy nem engedhető meg, hogy a hosszabbítás aláássa az Unió és intézményei rendes működését. Végezetül, mivel a határidő meghosszabbításának következményeként az EUSZ 50. cikkével összhangban az Egyesült Királyság a kilépés időpontjáig továbbra is tagállam marad, és maradéktalanul vonatkoznak rá a tagságból fakadó jogok és kötelezettségek, egyetértett azzal, hogy ez magában foglalja azon kötelezettségét, hogy jelöltet javasoljon a Bizottság egyik tagjává való kinevezés céljából. Az Egyesült Királyság azonban nem javasolt biztosjelöltet.
                  
               
                     (8)
                  
                  
                     A Bizottság megválasztott elnöke 2019. november 6-án felkérte az Egyesült Királyságot, hogy javasoljon egy vagy több olyan személyt, akik általános kompetenciájuk, függetlenségük és európai elkötelezettségük révén megfelelő tagjai lennének a következő Bizottságnak. Az Egyesült Királyság nem válaszolt erre a levélre. A Bizottság megválasztott elnöke 2019. november 12-én küldte el második levelét, amelyben ugyanez a felkérés szerepelt, és amelyben emlékeztetett az Egyesült Királyságnak az EUSZ értelmében fennálló kötelezettségeire és az (EU) 2019/1810 határozatra. Az Egyesült Királyság 2019. november 13-án mindkét levélre válaszolt, és jelezte, hogy a közelgő általános választásokra tekintettel nem áll módjában jelöltet javasolni a biztosi tisztségre. A Bizottság 2019. november 14-én az Egyesült Királyságnak címzett felszólító levéllel az Európai Unió működéséről szóló szerződés (EUMSZ) 258. cikkével összhangban kötelezettségszegési eljárást indított az Egyesült Királyság ellen, mivel az nem javasolt biztosjelöltet. A Bizottság az említett levélben emlékeztetett arra, hogy az Európai Unió Bíróságának állandó uniós ítélkezési gyakorlata szerint az uniós jogból eredő kötelezettségek nem teljesítésének igazolása végett a tagállamok nem hivatkozhatnak kifogásként nemzeti jogrendszerük rendelkezéseire. Az Egyesült Királyság hatóságai 2019. november 22-ig nyújthatták be a felszólító levéllel kapcsolatos észrevételeiket.
                  
               
                     (9)
                  
                  
                     A Tanács megállapítja, hogy az uniós jogból eredő, az (EU) 2019/1810 határozatban is említett és az Egyesült Királyság által kifejezetten vállalt kötelezettségek ellenére az Egyesült Királyság nem javasolt jelöltet a Bizottság tagjává való kinevezésre. Ez nem áshatja alá az Unió és intézményei rendes működését, és ezért nem lehet akadálya a következő Bizottság annak érdekében történő kinevezésének, hogy az mihamarabb megkezdhesse a Szerződések által ráruházott valamennyi hatáskör gyakorlását. A Tanács megállapítja, hogy bár csak 27 személyt javasoltak a Bizottság tagjaivá kinevezni, a Bizottság a 2013/272/EU határozattal összhangban a tagállamok számával megegyező számú tagból áll. A Tanács emellett megállapítja, hogy a Bizottság kinevezését követően az EUMSZ 246. cikkének második bekezdése lesz alkalmazandó.
                  
               
                     (10)
                  
                  
                     A Bizottság megválasztott elnökével közös megegyezésben az (EU) 2019/1393 határozatot hatályon kívül kell helyezni még azt megelőzően, hogy az Európai Parlament szavazna a benne szereplő lista jóváhagyásáról, és fel kell váltani e határozattal.
                  
               
                     (11)
                  
                  
                     Az EUSZ 17. cikke (7) bekezdésének harmadik albekezdésével összhangban az elnöknek, az Unió külügyi és biztonságpolitikai főképviselőjének és a Bizottság többi tagjának mint testületnek a jóváhagyásáról az Európai Parlament szavaz,
                  
               ELFOGADTA EZT A HATÁROZATOT:
         
            1. cikk
            A Tanács Ursula VON DER LEYEN-nel, a Bizottság megválasztott elnökével közös megegyezésben a következő személyeket javasolja a Bizottság tagjaivá kinevezni a 2024. október 31-ig terjedő időszakra:
            
                         
                     
                     
                        Thierry BRETON
                     
                  
                         
                     
                     
                        Helena DALLI
                     
                  
                         
                     
                     
                        Valdis DOMBROVSKIS
                     
                  
                         
                     
                     
                        Elisa FERREIRA
                     
                  
                         
                     
                     
                        Marija GABRIEL
                     
                  
                         
                     
                     
                        Paolo GENTILONI
                     
                  
                         
                     
                     
                        Johannes HAHN
                     
                  
                         
                     
                     
                        Phil HOGAN
                     
                  
                         
                     
                     
                        Ylva JOHANSSON
                     
                  
                         
                     
                     
                        Věra JOUROVÁ
                     
                  
                         
                     
                     
                        Sztella KIRIAKIDÉSZ
                     
                  
                         
                     
                     
                        Janez LENARČIČ
                     
                  
                         
                     
                     
                        Didier REYNDERS
                     
                  
                         
                     
                     
                        Margarítisz SZKÍNÁSZ
                     
                  
                         
                     
                     
                        Nicolas SCHMIT
                     
                  
                         
                     
                     
                        Maroš ŠEFČOVIČ
                     
                  
                         
                     
                     
                        Kadri SIMSON
                     
                  
                         
                     
                     
                        Virginijus SINKEVIČIUS
                     
                  
                         
                     
                     
                        Dubravka ŠUICA
                     
                  
                         
                     
                     
                        Frans TIMMERMANS
                     
                  
                         
                     
                     
                        Jutta URPILAINEN
                     
                  
                         
                     
                     
                        Adina VĂLEAN
                     
                  
                         
                     
                     
                        VÁRHELYI Olivér
                     
                  
                         
                     
                     
                        Margrethe VESTAGER
                     
                  
                         
                     
                     
                        Janusz WOJCIECHOWSKI,
                     
                  továbbá:
            
                         
                     
                     
                        az Európai Unió külügyi és biztonságpolitikai főképviselőjévé kinevezett Josep BORRELL FONTELLES.
                     
                  
         
            2. cikk
            Ez a határozat hatályon kívül helyezi és felváltja az (EU) 2019/1393 határozatot.
         
         
            3. cikk
            Ez a határozat az elfogadásának napján lép hatályba.
         
         
            4. cikk
            Ezt a határozatot továbbítani kell az Európai Parlamentnek.
         
         
            5. cikk
            Ezt a határozatot az Európai Unió Hivatalos Lapjában ki kell hirdetni.
         
         
            Kelt Brüsszelben, 2019. november 25-én.
            
               
                  a Tanács részéről
               
               
                  az elnök
               
               F. MOGHERINI
            
         
         
            (1)  HL L 165., 2013.6.18., 98. o.
         
         
            (2)  Az Európai Tanács 2014/749/EU határozata (2014. október 23.) az Európai Bizottság kinevezéséről (HL L 311., 2014.10.31., 36. o.).
         
            (3)  A Bizottság megválasztott elnökével közös megegyezésben hozott (EU) 2019/1393 tanácsi határozat (2019. szeptember 10.) azon további személyek listájának elfogadásáról, akiket a Tanács a Bizottság tagjaivá javasol kinevezni (HL L 233. I., 2019.9.10., 1. o.).
         
            (4)  Az Európai Tanácsnak az Egyesült Királysággal egyetértésben hozott (EU) 2019/1810 határozata (2019. október 29.) az EUSZ 50. cikkének (3) bekezdése szerinti határidő meghosszabbításáról (HL L 278. I., 2019.10.30., 1. o.).